Diari Oficial de la Generalitat Valenciana


Sumari del DOGV 606, del 11-06-1987 (1987/809028)

DECRET 73/1987, de 25 de maig, del Consell de la Generalitat Valenciana, pel qual es crea el Consell de Turisme de la Comunitat Valenciana.
-------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1987/05/25/73/dof/vci/html**

### Dades del document

Número de DOGV
:   606

Data del DOGV
:   11-06-1987

Secció del DOGV
:   DISPOSICIONS GENERALS

Número del document
:   1987/809028


Data del document
:   25-05-1987

Organisme emissor
:   Conselleria d'Indústria, Comerç i Turisme

Tipus de document
:   Decret

Correcció d'errades

Anàlisi jurídica

Decret 73/1987, de 26 de maig, del Consell de la Generalitat Valenciana, pel qual es crea el Consell de Turisme de la Comunitat Valenciana.  
La Llei Orgànica 5/1982, d'1 de juliol, per la qual s'aprova l'Estatut d'Autonomia de la Comunitat Valenciana, en l'article 31.12 determina la competència exclusiva de la Generalitat Valenciana en matèria de Turisme. D'altra banda, els Reials Decrets 299/1979, de 26 de gener, i 1294/1984, de 27 de juny, transfereixen les competències, les funcions i els serveis de l'Estat a la Comunitat Valenciana en aquesta matèria, i el Decret 21/1984, de 21 d'agost, del President de la Generalitat Valenciana, assigna a la Conselleria d'Indústria, Comerç i Turisme tals competències, funcions i serveis.   
La política turística desplegada per la Conselleria d'Indústria, Comerç i Turisme, tendeix a coordinar i harmonitzar les diferents iniciatives de l'Administració Turística i els diversos Ens i Associacions amb interès en el sector, per la qual cosa sembla escaient la creació d'un Consell de Turisme que actue com a òrgan d'informació, consulta i assessorament de la Conselleria a través de la Direcció General de Turisme i de l'Institut Turístic Valencià (ITVA).   
En atenció d'aquests motius, a proposta del Conseller d'Indústria, Comerç i Turisme, i amb la deliberació prèvia del Consell de la Generalitat Valenciana, en sessió celebrada el dia 25 de maig de 1987,   
DECRETE:   
Article primer  
Es crea el Consell de Turisme de la Comunitat Valenciana com a òrgan d'informació, consulta i assessorament de la Conselleria d'Indústria, Comerç i Turisme.   
Article segon  
Seran funcions del Consell:   
a) Elaborar els estudis, treballs i informes que se li encomanen, i formular les propostes dirigides a l'amillorament del sector.   
b) Prestar la col·laboració que sol·licite la Conselleria en la preparació i l'execució de l'acció turística.   
c) Assessorar en les matèries que li siguen consultades.   
d) Ser oït en els projectes d'aquelles disposicions de caràcter general que facen referència a l'ordenament turístic que, si fa el cas, li siguen sol·licitats per la Conselleria d'Indústria, Comerç i Turisme.   
e) Desplegar una consciència general de la rellevància sòcio-econòmica i cultural del Turisme.   
f) Vetlar per la més bona imatge turística de la Comunitat.   
g) Qualsevol altra coherent amb el seu caràcter que li fóra encomanada.   
Article tercer  
Un. El Consell de Turisme l'integraran els membres següents:   
- President: el Conseller d'Indústria, Comerç i Turisme.   
- Vice-president: el Director General de Turisme.   
- Vocals:   
a) El Director-Gerent de l'Institut Turístic Valencià (ITVA).   
b) El Director General d'Obres Públiques de la Conselleria d'Obres Públiques, Urbanisme i Transports.   
c) El Director General de Salut i Assistència Primària de la Conselleria de Sanitat i Consum.   
d) Els Presidents de cada un dels Patronats Provincials de Turisme.   
e) Quatre Alcaldes de Municipis turístics de la Comunitat Valenciana.   
f) Els Presidents de cada un dels Ens següents:   
Foment del Turisme d'Alacant.   
Foment del Turisme de la «Costa del Azahar».   
Associació Provincial de Promoció del Turisme, València.   
Societat Valenciana de Foment del Turisme.   
g) El President de la Federació Valenciana d'Empresaris de Càmpings i Ciutats de Vacances de la Comunitat.   
h) Un representant proposat per les Associacions Empresarials d'Hostaleria de la Comunitat.   
i) Un representant proposat per les Associacions d'Agències de Viatges de la Comunitat.   
j) Un representant de la Federació Valenciana d'Escriptors i Periodistes de Turisme.   
k) Un representant proposat per les Escoles de Turisme i d'Hostaleria.   
l) Dos representants de les Centrals Sindicals majoritàries a l'àmbit de la Comunitat Valenciana.   
ll) Fins a cinc membres designats lliurement pel Conseller d'Indústria, Comerç i Turisme entre persones vinculades al Turisme en les llurs diversos aspectes.   
- El Secretari del Consell, qui actuarà amb veu però sense vot, serà designat pel President.   
Dos. Quan en l'Ordre del Dia de la sessió figuraran temes que afecten matèries relacionades amb les competències d'altres Conselleries hi podran ser convocats el Director General o Directors Generals corresponents.   
Article quart  
Un. El nomenament i cessament dels representants als quals fa referència l'article anterior correspondrà al Conseller d'Indústria, Comerç i Turisme, a proposta dels respectius sectors i Institucions que representen.   
Dos. El Vice-president substituirà el President en els casos de no assistència d'aquest a les reunions.   
Article cinqué  
El Consell de Turisme de la Comunitat Valenciana es reunirà, almenys, dues vegades l'any, amb convocatòria prèvia del seu President, o quan ho sol·licitarà la majoria dels seus components, amb l'expressió de l'Ordre del Dia de la sessió.   
Article sisé  
Als efectes de coordinació, informació i preparació d'afers, podran constituir-se Comissions de Treball en la forma que establesca el Consell, podent-hi ser convocat personal tècnic al servei de la Generalitat Valenciana.   
Article seté  
La convocatòria, el funcionament i el règim de les reunions i els acords es regularan de conformitat amb el que estableix el Capítol II del Títol I de la llei de Procediment Administratiu.   
DISPOSICIONS FINALS  
Primera  
L'assistència a les sessions del Consell donarà lloc a la percepció de les indemnitzacions corresponents, d'acord amb el que estableix el Decret 200/1985, de 23 de desembre, del Consell de la Generalitat Valenciana.   
Segona  
Es autoritzat el Conseller d'Indústria, Comerç i Turisme per a dictar les disposicions que calguen en compliment i desplegament d'aquest Decret.   
Tercera  
Aquest Decret entrarà en vigor el dia de la publicació en el Diari Oficial de la Generalitat Valenciana.   
València, 25 de maig de 1987.   
El President de la Generalitat,  
JOAN LERMA I BLASCO  
El Conseller d?Indústria, Comerç i Turisme,  
ANDRES GARCIA RECHE


Còpia Permalink ELI